[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 11.7.2006

COM(2006) 377 τελικό

2006/0123 (ACC)

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για τη σύναψη πρωτοκόλλου που τροποποιεί τη συμφωνία σταθεροποίησης και σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Κροατίας, αφετέρου, όσον αφορά την επιβολή δασμολογικών ποσοστώσεων στις εισαγωγές ζάχαρης και προϊόντων ζάχαρης, καταγωγής Κροατίας ή Κοινότητας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η συμφωνία σταθεροποίησης και σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Κροατίας, αφετέρου, (εφεξής, «ΣΣΣ») υπεγράφη στο Λουξεμβούργο, στις 29 Οκτωβρίου 2001, και άρχισε να ισχύει την 1η Φεβρουαρίου 2005. Από τον Ιανουάριο του 2002 άρχισε να εφαρμόζεται ενδιάμεση συμφωνία για το εμπόριο και τα εμπορικά θέματα.

Στις 28 Φεβρουαρίου 2005, το Συμβούλιο εξουσιοδότησε την Επιτροπή να αρχίσει διαπραγματεύσεις με τη Δημοκρατία της Κροατίας, με σκοπό την τροποποίηση του προτιμησιακού καθεστώτος που καλύπτει τις εισαγωγές ζάχαρης, καταγωγής Δημοκρατίας της Κροατίας, στην Κοινότητα βάσει της ΣΣΣ, ώστε να αντικατασταθεί η ισχύουσα εισαγωγή απεριόριστων ποσοτήτων με δασμολογική ατέλεια από ετήσια ατελή δασμολογική ποσόστωση.

Στις 14 Μαρτίου 2006, η Επιτροπή ολοκλήρωσε τις διαπραγματεύσεις με την Κροατία σχετικά με την ατελή δασμολογική ποσόστωση για τη ζάχαρη. Αυτό το νέο καθεστώς, που θα ισχύσει από τον Ιανουάριο του 2007, θα δώσει τη δυνατότητα στην Κροατία να εξάγει ζάχαρη στην ΕΚ βάσει δασμολογικής ποσόστωσης, και αντικαθιστά το ισχύον καθεστώς στο πλαίσιο της συμφωνίας σταθεροποίησης και σύνδεσης.

Στο νέο καθεστώς καθορίζεται ατελής δασμολογική ποσόστωση για τις εισαγωγές ζάχαρης από την Κροατία στην ΕΚ, ύψους 180 000 τόνων, και περιλαμβάνεται αμοιβαία παραχώρηση προς την Κοινότητα, βάσει της οποίας προβλέπεται προτιμησιακή εισαγωγή στην κροατική αγορά 80 000 τόνων ζάχαρης με μειωμένο δασμό και υπό ορισμένες προϋποθέσεις.

Καλείται, επομένως, το Συμβούλιο να εγκρίνει τις δέουσες τροποποιήσεις στη ΣΣΣ, υπό τη μορφή πρωτοκόλλου που τροποποιεί τη ΣΣΣ.

2006/0123 (ACC)

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για τη σύναψη πρωτοκόλλου που τροποποιεί τη συμφωνία σταθεροποίησης και σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Κροατίας, αφετέρου, όσον αφορά την επιβολή δασμολογικών ποσοστώσεων στις εισαγωγές ζάχαρης και προϊόντων ζάχαρης, καταγωγής Κροατίας ή Κοινότητας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133, σε συνδυασμό με το άρθρο 300 παράγραφος 2 πρώτο εδάφιο πρώτη φράση,

την πρόταση της Επιτροπής,

Εκτιμώντας τα ακόλουθα:

(1) Στις 28 Φεβρουαρίου 2005, το Συμβούλιο εξουσιοδότησε την Επιτροπή να αρχίσει διαπραγματεύσεις με τη Δημοκρατία της Κροατίας, με σκοπό την τροποποίηση του προτιμησιακού καθεστώτος που καλύπτει τις εισαγωγές ζάχαρης, καταγωγής Κροατίας, στην Κοινότητα βάσει της συμφωνίας σταθεροποίησης και σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Κροατίας, αφετέρου[1] (εφεξής, «ΣΣΣ»), η οποία εγκρίθηκε με την απόφαση 2005/40/ΕΚ, Ευρατόμ του Συμβουλίου και της Επιτροπής[2].

(2) Η Επιτροπή έχει ολοκληρώσει τις διαπραγματεύσεις πρωτοκόλλου που τροποποιεί τη ΣΣΣ. Πρέπει, επομένως, να εγκριθεί το εν λόγω πρωτόκολλο.

(3) Τα αναγκαία μέτρα για την εφαρμογή του παρόντος πρωτοκόλλου θα πρέπει να θεσπισθούν από την Επιτροπή με την ίδια διαδικασία με εκείνη που προβλέπεται για την εφαρμογή του κανονισμού (ΕΚ) αριθ. 318/2006 του Συμβουλίου, της 20ής Φεβρουαρίου 2006, για την κοινή οργάνωση των αγορών στον τομέα της ζάχαρης[3],

ΑΠΟΦΑΣΙΖΕΙ:

Άρθρο 1

1. Το πρωτόκολλο που τροποποιεί τη συμφωνία σταθεροποίησης και σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Κροατίας, αφετέρου, όσον αφορά την επιβολή δασμολογικών ποσοστώσεων στις εισαγωγές ζάχαρης και προϊόντων ζάχαρης, καταγωγής Κροατίας ή Κοινότητας (εφεξής, «πρωτόκολλο»), εγκρίνεται εξ ονόματος της Κοινότητας.

2. Το κείμενο του πρωτοκόλλου επισυνάπτεται στην παρούσα απόφαση.

Άρθρο 2

Ο Πρόεδρος του Συμβουλίου εξουσιοδοτείται να ορίσει το (τα) πρόσωπο(-α) που είναι αρμόδιο(-α) να υπογράψει(-ουν) τη συμφωνία, εκφράζοντας τη συγκατάθεση της Κοινότητας να δεσμευθεί.

Άρθρο 3

Η Επιτροπή θεσπίζει τους λεπτομερείς κανόνες εφαρμογής του πρωτοκόλλου σύμφωνα με τη διαδικασία του άρθρου 39 του κανονισμού (ΕΚ) αριθ. 318/2006.

Βρυξέλλες,

Για το Συμβούλιο

Ο Πρόεδρος

Πρωτόκολλο

που τροποποιεί τη συμφωνία σταθεροποίησης και σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Κροατίας, αφετέρου, όσον αφορά την επιβολή δασμολογικών ποσοστώσεων στις εισαγωγές ζάχαρης και προϊόντων ζάχαρης, καταγωγής Κροατίας ή Κοινότητας

Η ΕΥΡΩΠΑΪΚΗ ΚΟΙΝΟΤΗΤΑ, εφεξής «Κοινότητα»,

αφενός, και

Η ΔΗΜΟΚΡΑΤΙΑ ΤΗΣ ΚΡΟΑΤΙΑΣ, εφεξής «Κροατία»,

αφετέρου,

Εκτιμώντας τα ακόλουθα:

(1) Η συμφωνία σταθεροποίησης και σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Κροατίας, αφετέρου, (εφεξής, «ΣΣΣ») υπεγράφη στο Λουξεμβούργο, στις 29 Οκτωβρίου 2001, και άρχισε να ισχύει την 1η Φεβρουαρίου 2005.

(2) Διεξήχθησαν διαπραγματεύσεις με σκοπό την τροποποίηση του προτιμησιακού καθεστώτος που προβλέπει η ΣΣΣ για τις εισαγωγές ζάχαρης και προϊόντων ζάχαρης, καταγωγής Κροατίας ή Κοινότητας.

(3) Πρέπει να εγκριθούν οι δέουσες τροποποιήσεις της ΣΣΣ,

ΣΥΜΦΩΝΗΣΑΝ ΣΤΑ ΑΚΟΛΟΥΘΑ:

Άρθρο 1

Η ΣΣΣ τροποποιείται ως εξής:

(1) Το άρθρο 27 τροποποιείται ως εξής:

(α) Στην παράγραφο 1, το πρώτο εδάφιο αντικαθίσταται από το ακόλουθο κείμενο:

“Η Κοινότητα καταργεί τους δασμούς και τις επιβαρύνσεις ισοδυνάμου αποτελέσματος κατά την εισαγωγή γεωργικών προϊόντων, καταγωγής Κροατίας, εκτός εκείνων που υπάγονται στις κλάσεις 0102, 0201, 0202, 1701, 1702 και 2204 της Συνδυασμένης Ονοματολογίας.”.

(β) Προστίθεται η ακόλουθη παράγραφος 5:

“5. Στο παράρτημα IV (η) προβλέπονται ορισμένες εμπορικές ρυθμίσεις οι οποίες θα εφαρμοστούν για τη ζάχαρη και τα προϊόντα ζάχαρης που υπάγονται στις κλάσεις 1701 και 1702 της Συνδυασμένης Ονοματολογίας.”.

(2) Στο παράρτημα IV, προστίθεται το κείμενο του παραρτήματος της παρούσας απόφασης ως παράρτημα IV (η) .

(3) Στον πίνακα του παραρτήματος Ι του πρωτοκόλλου 3, απαλείφεται η αναφορά στα ακόλουθα προϊόντα:

- “1702 50 00 – Φρουκτόζη χημικώς καθαρή”,

- “1702 90 00 – Μαλτόζη χημικώς καθαρή”.

Άρθρο 2

Τα μέρη θα συναντηθούν κατά το δεύτερο εξάμηνο του 2008 προκειμένου να εξετάσουν τα αποτελέσματα του παρόντος πρωτοκόλλου.

Άρθρο 3

Το παρόν πρωτόκολλο αποτελεί αναπόσπαστο μέρος της ΣΣΣ.

Άρθρο 4

Το παρόν πρωτόκολλο αρχίζει να ισχύει την 1η Ιανουαρίου 2007.

Άρθρο 5

Το παρόν Πρωτόκολλο συντάσσεται εις διπλούν στην αγγλική, γαλλική, γερμανική, δανική, ελληνική, εσθονική, ισπανική, ιταλική, λετονική, λιθουανική, μαλτέζικη, ολλανδική, ουγγρική, πολωνική, πορτογαλική, σλοβακική, σλοβενική, σουηδική, τσεχική, φινλανδική και κροατική γλώσσα, όλα δε τα κείμενα είναι εξίσου αυθεντικά.

Βρυξέλλες,

Για την Ευρωπαϊκή Κοινότητα Για τη Δημοκρατία της Κροατίας

Παράρτημα

«ΠΑΡΑΡΤΗΜΑ IV (η)

που αναφέρεται στο άρθρο 27 παράγραφος 5

1. Η Κοινότητα εφαρμόζει δασμολογική ατέλεια στις εισαγωγές, στην Κοινότητα, προϊόντων, καταγωγής Κροατίας, που υπάγονται στις κλάσεις 1701 και 1702 της Συνδυασμένης Ονοματολογίας, εντός των ορίων ετήσιας δασμολογικής ποσόστωσης 180 000 τόνων (καθαρό βάρος).

2. Η Κροατία εφαρμόζει μειωμένους δασμούς στις εισαγωγές, στην Κροατία, προϊόντων, καταγωγής Κοινότητας, που υπάγονται στις κλάσεις 1701 της Συνδυασμένης Ονοματολογίας, εντός των ορίων ετήσιας δασμολογικής ποσόστωσης 80 000 τόνων (καθαρό βάρος), η οποία πρόκειται να εφαρμόζεται μόνον εφόσον οι εισαγωγές, από την Κροατία στην Κοινότητα, προϊόντων που υπάγονται στις κλάσεις 1701 και 1702 της Συνδυασμένης Ονοματολογίας ανέλθουν σε 80 000 τόνους (καθαρό βάρος). Επί των ποσοτήτων αυτών, η Κροατία θα εφαρμόζει μειωμένους δασμούς ως εξής:

- την 1η Ιανουαρίου 2007, ο δασμός μειώνεται στο 75 % του βασικού δασμού,

- την 1η Ιανουαρίου 2008, ο δασμός μειώνεται στο 70 % του βασικού δασμού,

- την 1η Ιανουαρίου 2009 και εφεξής, ο δασμός μειώνεται στο 50 % του βασικού δασμού.

3. Η Κοινότητα δεσμεύεται να μην καταβάλλει επιστροφές κατά την εξαγωγή από τον κοινοτικό προϋπολογισμό για τη ζάχαρη, το σιρόπι και ορισμένα άλλα προϊόντα ζάχαρης που υπάγονται στις κλάσεις 1701 και 1702 της Συνδυασμένης Ονοματολογίας, όταν εξάγονται σε φυσική κατάσταση στην Κροατία. Η Κροατία δεσμεύεται να μην καταβάλλει επιστροφές κατά την εξαγωγή ζάχαρης στην Κοινότητα.»

ΔΗΜΟΣΙΟΝΟΜΙΚΟ ΔΕΛΤΙΟ |

1. | ΚΟΝΔΥΛΙΟ ΠΡΟΫΠΟΛΟΓΙΣΜΟΥ: 05 02 05 01 – Επιστροφές κατά την εξαγωγή Κεφάλαιο 10 – Γεωργικοί δασμοί | ΠΙΣΤΩΣΕΙΣ B2006: 05 02 05 0 1 : 801 εκατομ. EUR Κεφάλαιο 10 : 763,5 εκατομ. EUR |

2. | ΟΝΟΜΑΣΙΑ ΤΟΥ ΜΕΤΡΟΥ: Απόφαση του Συμβουλίου για τη σύναψη πρωτοκόλλου που τροποποιεί τη συμφωνία σταθεροποίησης και σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Κροατίας, αφετέρου, όσον αφορά την επιβολή δασμολογικών ποσοστώσεων στις εισαγωγές ζάχαρης και προϊόντων ζάχαρης, καταγωγής Κροατίας ή Κοινότητας |

3. | ΝΟΜΙΚΗ ΒΑΣΗ: Άρθρο 133 της Συνθήκης |

4. | ΣΤΟΧΟΙ ΤΟΥ ΜΕΤΡΟΥ: Τροποποίηση του προτιμησιακού καθεστώτος που καλύπτει τις εισαγωγές ζάχαρης, καταγωγής Δημοκρατίας της Κροατίας, στην Κοινότητα βάσει της ΣΣΣ, ώστε να αντικατασταθεί η ισχύουσα εισαγωγή απεριόριστων ποσοτήτων με δασμολογική ατέλεια από ετήσια ατελή δασμολογική ποσόστωση και να καθοριστεί ότι η Κροατία θα εφαρμόζει μειωμένο δασμό για τις εισαγωγές προϊόντων καταγωγής Κοινότητας. |

5. | ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ (1) | ΠΕΡΙΟΔΟΣ 12 MΗΝΩΝ (σε εκατομ. EUR) | ΤΡΕΧΟΝ ΟΙΚΟΝΟΜΙΚΟ ΕΤΟΣ 2006 (σε εκατομ. EUR) | ΕΠΟΜΕΝΟ ΟΙΚΟΝΟΜΙΚΟ ΕΤΟΣ 2007 (σε εκατομ. EUR) |

5.0 | ΔΑΠΑΝΕΣ ΠΟΥ ΒΑΡΥΝΟΥΝ – ΤΟΝ ΠΡΟΫΠΟΛΟΓΙΣΜΟ ΤΩΝ ΕΚ (ΕΠΙΣΤΡΟΦΕΣ/ΠΑΡΕΜΒΑΣΕΙΣ) – ΤΟΥΣ ΕΘΝΙΚΟΥΣ ΠΡΟΫΠΟΛΟΓΙΣΜΟΥΣ – ΑΛΛΟΥΣ ΤΟΜΕΙΣ | – | – | – |

5.1 | ΕΣΟΔΑ – ΙΔΙΟΙ ΠΟΡΟΙ ΤΩΝ ΕΚ (ΕΙΣΦΟΡΕΣ / ΔΑΣΜΟΙ) – ΣΤΟ ΕΘΝΙΚΟ ΕΠΙΠΕΔΟ | – | – | – |

2008 | 2009 | 2010 | 2011 |

5.0.1 | ΠΡΟΒΛΕΨΕΙΣ ΔΑΠΑΝΩΝ | – | – | – | – |

5.1.1 | ΠΡΟΒΛΕΨΕΙΣ ΕΣΟΔΩΝ | – | – | – | – |

5.2 | TΡΟΠΟΣ ΥΠΟΛΟΓΙΣΜΟΥ: – |

6.0 | ΔΥΝΑΤΗ ΧΡΗΜΑΤΟΔΟΤΗΣΗ ΔΙΑ ΠΙΣΤΩΣΕΩΝ ΕΓΓΕΓΡΑΜΜΕΝΩΝ ΣΤΟ ΣΧΕΤΙΚΟ ΚΕΦΑΛΑΙΟ ΤΟΥ ΥΠΟ ΕΚΤΕΛΕΣΗ ΠΡΟΫΠΟΛΟΓΙΣΜΟΥ | ΝΑΙ ΟΧΙ |

6.1 | ΔΥΝΑΤΗ ΧΡΗΜΑΤΟΔΟΤΗΣΗ ΔΙΑ ΜΕΤΑΦΟΡΑΣ ΜΕΤΑΞΥ ΚΕΦΑΛΑΙΩΝ ΤΟΥ ΥΠΟ ΕΚΤΕΛΕΣΗ ΠΡΟΫΠΟΛΟΓΙΣΜΟΥ | ΝΑΙ ΟΧΙ |

6.2 | ΑΝΑΓΚΗ ΣΥΜΠΛΗΡΩΜΑΤΙΚΟΥ ΠΡΟΫΠΟΛΟΓΙΣΜΟΥ | ΝΑΙ ΟΧΙ |

6.3 | ΠΙΣΤΩΣΕΙΣ ΠΟΥ ΠΡΕΠΕΙ ΝΑ ΕΓΓΡΑΦΟΥΝ ΣΤΟΥΣ ΜΕΛΛΟΝΤΙΚΟΥΣ ΠΡΟΫΠΟΛΟΓΙΣΜΟΥΣ | ΝΑΙ ΟΧΙ |

(1) ΠΑΡΑΤΗΡΗΣΕΙΣ: Το εν λόγω καθεστώς δεν συνεπάγεται νέο αντίκτυπο στην ισορροπία της αγοράς ζάχαρης στην ΕΕ, ούτε τυχόν δημοσιονομικές επιπτώσεις όσον αφορά τις επιστροφές κατά την εξαγωγή. Εξ άλλου, όσον αφορά τους γεωργικούς δασμούς, λαμβάνοντας υπόψη ότι οι ποσότητες των πρόσφατων εισαγωγών ζάχαρης από την Κροατία είναι μικρότερες από τις ποσότητες που καθορίζονται στη συμφωνία σταθεροποίησης και σύνδεσης, για τις οποίες ο δασμός είναι μηδενικός, δεν προβλέπεται δημοσιονομική επίπτωση στα έσοδα του προϋπολογισμού. |

[1] ΕΕ L 26 της 28.1.2005, σ. 3.

[2] ΕΕ L 26 της 28.1.2005, σ. 1.

[3] ΕΕ L 58 της 28.2.2006, σ. 1.